b'\n_START_ARTICLE_\nMatja\xc5\xbe Kek\n_START_SECTION_\nIgralska kariera\n_START_PARAGRAPH_\nKek je svojo poklicno kariero za\xc4\x8del pri NK Mariboru leta 1979, preden se je preselil k avstrijskemu klubu SV Spittal/Drau leta 1984, kjer je prebil \xc5\xa1tiri sezone. Potem se je preselil k \xc5\xa1e enemu avstrijskemu klubu, Grazer AK, kjer je igral naslednjih pet let, do 1995. leta, ko se je za zadnjih pet let svoje kariere vrnil v rodni Maribor, k NK Mariboru, kjer je v tem \xc4\x8dasu osvojil tri naslove dr\xc5\xbeavnega prvaka, potem pa se je upokojil. Ve\xc4\x8dino kariere je odigral v obrambi, \xc5\xa1e posebej na osrednjem branilskem polo\xc5\xbeaju. Bil je znan po svojem mo\xc4\x8dnem strelu iz razdalje in svojih vodstvenih sposobnostih. _NEWLINE_V karieri je tudi enkrat igral za dr\xc5\xbeavno reprezentanco.\n_START_SECTION_\nNK Maribor\n_START_PARAGRAPH_\nPo koncu kariere je Kek ostal pri NK Mariboru, kjer je bil leto dni pomo\xc4\x8dnik trenerja, leta 2000 pa so ga imenovali za glavnega trenerja. Pod njegovim vodstvom je ekipa uspeh ponovila leta 2003. Leta 2006 je bil selektor reprezentanc do 15. in 16. leta. V kvalifikacijah za Svetovno prvenstvo 2010 je Slovenijo popeljal do dodatnih kvalifikacij, kjer je premagala Rusijo in se uvrstila na Svetovno prvenstvo v JAR 2010._NEWLINE_S trenerskim delom se je za\xc4\x8del ukvarjati leta 1999, ko se je NK Maribor uvrstil v Ligo prvakov. Sprva je v Mariboru deloval kot pomo\xc4\x8dnik trenerja Bojana Pra\xc5\xa1nikarja, \xc5\xbee v letu 2001/2002 pa je kot glavni trener postal dr\xc5\xbeavni prvak. Vodenje slovenske izbrane vrste je prevzel \xc5\xa1e v prej\xc5\xa1njih kvalifikacijah, potem ko je nadomestil zaradi slabih rezultatov odstavljenega Branka Oblaka.\n_START_SECTION_\nSlovenska reprezentanca\n_START_PARAGRAPH_\n3. januarja 2007 pa je bil imenovan za selektorja \xc4\x8dlanske reprezentance. Prvo tekmo kot selektor je vodil 7. februarja 2007, nasprotnik Slovenije v prijateljskem obra\xc4\x8dunu pa je bila tedaj Estonija. V dodatnih kvalifikacijah za Svetovno prvenstvo 2010 je Slovenijo po zmagi nad Rusijo popeljal na Svetovno prvenstvo 2010, kjer je na prvi tekmi v predtekmovalni skupini C premagala Al\xc5\xbeirijo z 1:0 in dosegla prvo zmago na velikih tekmovanjih. V naslednjih tekmah je remizirala (ZDA) in izgubila (Anglija) ter s 4 to\xc4\x8dkami kon\xc4\x8dala na tretjem mestu v skupini in se ni uvrstila v osmino finala. Vseeno je s tem dosegla najve\xc4\x8dji uspeh slovenskega nogometa v zgodovini in po prvenstvu je Slovenija na lestivici Fife zasedla dotedaj rekordno 19. mesto na svetu. Obdr\xc5\xbeala ga je naslednje tri mesece, 20. oktobra 2010 pa je dosegla nov mejnik, saj je bila na 15. mestu. Kek in Nogometna zveza Slovenije sta pred\xc4\x8dasno prekinila pogodbo o sodelovanju 24. oktobra 2011, nasledil ga je Slavi\xc5\xa1a Stojanovi\xc4\x8d.\n_START_SECTION_\nHNK Rijeka\n_START_PARAGRAPH_\nLeta 2013 je postal trener kluba HNK Rijeka v 1. hrva\xc5\xa1ki nogometni ligi. Klub je v sezonah 2013/14, 2014/15 in 2015/16 popeljal do naslov hrva\xc5\xa1kega podprvaka, v sezoni 2016/17 pa prvi\xc4\x8d v zgodovini kluba do naslova hrva\xc5\xa1kega prvaka. Po slab\xc5\xa1em za\xc4\x8detku sezone 2018/19 je 6. oktobra 2018 odstopil.\n_START_SECTION_\nSlovenska reprezentanca drugi\xc4\x8d\n_START_PARAGRAPH_\n27. novembra 2018 ga je Nogometna zveza Slovenije na seji izvr\xc5\xa1nega odbora uradno potrdila za selektorja, zamenjal je za\xc4\x8dasnega selektorja Igorja Benedej\xc4\x8di\xc4\x8da, ki bo pomo\xc4\x8dnik selektorja.\n_START_SECTION_\nZasebno \xc5\xbeivljenje\n_START_PARAGRAPH_\nPrihaja iz nogometne dru\xc5\xbeine, saj je za NK Maribor igral \xc5\xbee njegov o\xc4\x8de Franc, v za\xc4\x8detku kariere je tam igral tudi njegov sin Matja\xc5\xbe._NEWLINE_Matja\xc5\xbe Kek je diplomiral na Fakulteti za \xc5\xa1port in je ob Sre\xc4\x8dku Katancu edini slovenski selektor, ki je tudi zaigral za slovensko reprezentanco.'